**Turnul Baha’I**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un meşter făurar îmi construia

Ceva în suflet, ceva nevăzut,

Un palat transparent, de vis,

Fără de ziduri, fără de schele

Până când târziu în amurg

A început să se vadă umbra

Chipului cioplit al templului

Baha’I din Wilmette Harbor.

Apoi noaptea ca o mireasă

Îndoliată, cu voal cernit

A acoperit ţărmul lacului.

Stoluri de lilieci pluteau

Precum corăbiile cu pânze

Întoarse în porturile părăsite

Din întunecatele peșteri.

Cineva totuşi lucra înăuntru

Construia ceva nevăzut

Un templu pentru idolii

Memoriei exilaţi din lume

Fiindcă nu i-a mai iubit nimeni

Dar care se întorc totuși noaptea

Pe ruinele templului Baha’I

Şi stau acolo mereu de veghe

Tot aşa ca întru-un vis

Care se repetă la nesfâşit

În fiecare noapte fără repaos

De când a fost creată lumea

Şi încă nu am terminat

De văzut visul, nici de înțeles.

Noapte a fost înainte de noi

Şi noapte va fi şi după aceea

Şi totuşi nevăzut şi neauzit

Un orb cobora pe dibuite

Prin labirinturile întunecate

Ale templului universal

Al religiilor lumii Baha’I

Să aprindă acolo un opaiţ,

Un foc sacru, un sâmbure

De lumină pe altarul de lut,

Un nou început de lume.

Copyright © 2017 Marin Mihalache